DA Den Europæiske Unions Tidende C 100/30

Meddelelse om indledning af en beskyttelsesundersøgelse vedrørende importen af indica-ris med oprindelse i Cambodja og Myanmar

(2018/C 100/13)

Europa-Kommissionen (»Kommissionen«) har modtaget en anmodning fra Italien i henhold til artikel 22 i Europa-Parlamentets og Rådets forordning (EU) nr. 978/2012 af 25. oktober 2012 om anvendelse af et arrangement med generelle toldpræferencer (1) (i det følgende benævnt: »GSP-forordningen«)

1. Anmodning

Anmodningen fra Italien blev indgivet den 16. februar 2018 og opfordrer til vedtagelsen af beskyttelsesforanstaltninger for ris af typen »indica« med oprindelse i Cambodja og Myanmar, da sådanne ris importeres i et omfang og til priser, der forvolder alvorlige vanskeligheder for EU-producenter af lignende eller direkte konkurrerende varer.

2. Den undersøgte vare

Den undersøgte vare er delvis sleben og sleben indica-ris med oprindelse i Cambodja og Myanmar (»de pågældende lande«), der er omfattet af en fritagelse for told i lyset af GSP-forordningen, og i øjeblikket henhørende under KN-kode 1006 30 27, 1006 30 48, 1006 30 67 og 1006 30 98. KN-koderne angives kun til orientering.

3. Tendenser i importen og priserne og alvorlige vanskeligheder

Italien har fremlagt umiddelbare beviser for, at importen af indica-ris fra Cambodja og Myanmar er steget betydeligt, og deres respektive markedsandele i EU for indica-ris steg fra 13 % til 21 % og fra 0 % til 5 % i de sidste fem høstår for ris. Det fremgår også af anmodningen, at de tilsvarende importpriser lå betydeligt lavere end EU-producenternes priser, hvilket ville have forårsaget alvorlige vanskeligheder for både dyrkere og møllere af indica-ris i Den Europæiske Union (EU). Derfor faldt EU's produktion og afsætning af sleben indica-ris med 40 % i løbet af de sidste fem år, hvilket har resulteret i et fald i EU's markedsandel fra 52 % til 30 % i samme periode. Ifølge anmodningen var importpriser for sleben indica-ris fra Cambodja og Myanmar endda lavere end den gennemsnitlige pris for rå ris (uafskallet ris) produceret af dyrkere. Disse importerede varer havde således angiveligt betydelige negative følger for EU-erhvervsgrenens samlede resultater.

4. Sagsforløb

Kommissionen har efter at have informeret medlemsstaterne fastslået, at der foreligger tilstrækkelige umiddelbare beviser til at berettige indledningen af en procedure, og den indleder hermed en undersøgelse i henhold til GSP-forordningens artikel 24.

Med undersøgelsen fastslås det, om den undersøgte vare importeres i et omfang og/eller til priser, der forvolder alvorlige vanskeligheder for EU-producenterne af lignende eller direkte konkurrerende varer.

4.1. Undersøgelsesperiode

Generelle data og statistikker vedrørende ris fremlægges normalt for høstår, idet det afspejler sæsonudsving for den undersøgte vare. Et høstår dækker en periode på 12 måneder, der begynder den 1. september og slutter den 31. august det følgende kalenderår. Undersøgelsen dækker de fem sidste høstår, dvs. perioden fra den 1. september 2012 til den 31. august 2017 (»undersøgelsesperioden«).

4.2. Procedure for fastsættelse af alvorlige vanskeligheder

Fastsættelse af alvorlige vanskeligheder sker på grundlag af positive beviser og omfatter en objektiv undersøgelse af mængden og priserne på EU-markedet og den deraf følgende indvirkning af denne import på EU-erhvervsgrenen. For at fastslå, om EU-erhvervsgrenen står over for alvorlige vanskeligheder, opfordres EU-producenterne af den undersøgte vare til at deltage i Kommissionens undersøgelse.

4.3. Undersøgelsens omfang og dataindsamling

For at indhente de oplysninger, som Kommissionen anser for nødvendige til sin undersøgelse, vil den udsende spørgeskemaer til 1) kendte producenter af tilsvarende eller direkte konkurrerende varer i Unionen, 2) til kendte eksportører/producenter og importører af den undersøgte vare og/eller til alle kendte sammenslutninger af eksportører/producenter og importører af den undersøgte vare.

1. EU-producenter

I betragtning af det store antal EU-producenter, som er berørt af denne procedure, og for at afslutte undersøgelsen inden for den lovbestemte frist har Kommissionen besluttet at begrænse antallet af EU-producenter, der skal indgå i undersøgelsen, til et rimeligt antal ved at udtage en stikprøve (denne proces benævnes også »stikprøveudtagning«) i henhold til artikel 11, stk. 6, i delegeret forordning (EU) nr. 1083/2013 (2).

Kommissionen har foreløbigt udtaget en stikprøve af EU-producenter. Yderligere oplysninger findes i det dossier, der stilles til rådighed for interesserede parter. Interesserede parter opfordres til at konsultere dossieret (ved at kontakte Kommissionen ved hjælp af kontaktoplysningerne i afsnit 4.6 nedenfor). Andre EU-producenter eller deres repræsentanter, som mener, at der er særlige grunde til, at de bør indgå i stikprøven, skal kontakte Kommissionen senest 15 dage efter datoen for offentliggørelsen af denne meddelelse i Den Europæiske Unions Tidende.

Alle interesserede parter, der ønsker at indgive andre oplysninger, som er relevante for stikprøveudtagningen, skal gøre dette senest 15 dage efter offentliggørelsen af denne meddelelse i Den Europæiske Unions Tidende.

Kommissionen underretter alle kendte EU-producenter og/eller sammenslutninger af EU-producenter om, hvilke virksomheder der er endeligt udtaget til at indgå i stikprøven.

For at indhente de oplysninger, som Kommissionen anser for nødvendige i forbindelse med sin undersøgelse, fremsender den spørgeskemaer til de EU-producenter, som indgår i stikprøven, og til alle kendte sammenslutninger af EU-producenter. Disse parter skal indsende et udfyldt spørgeskema senest 30 dage efter datoen for meddelelsen om stikprøveudtagningen.

2. Eksporterende producenter i de pågældende lande og importører i Unionen

I betragtning af det potentielt store antal interesserede parter, og for at afslutte undersøgelsen inden for den lovbestemte frist, kan Kommissionen begrænse antallet af eksporterende producenter og importører, der skal undersøges individuelt, til et rimeligt antal ved at udtage en stikprøve (denne proces benævnes også »stikprøveudtagning«) i henhold til artikel 11, stk. 6, i delegeret forordning (EU) nr. 1083/2013.

For at Kommissionen kan afgøre, om det er nødvendigt med stikprøveudtagning, og i bekræftende fald udtage en stikprøve, anmodes alle eksporterende producenter, importører eller deres repræsentanter hermed om at give sig til kende over for Kommissionen. Dette skal de gøre senest 15 dage efter datoen for offentliggørelsen af denne meddelelse i Den Europæiske Unions Tidende ved at indberette de oplysninger om deres virksomheder, som der anmodes om i bilaget til denne meddelelse.

Kommissionen vil desuden kontakte myndighederne i de pågældende lande og vil kunne kontakte alle kendte sammenslutninger af eksporterende producenter og importører for at indhente de oplysninger, som den anser for nødvendige for at udtage stikprøven.

Alle interesserede parter, der ønsker at indgive andre oplysninger, som er relevante for udtagelsen af stikprøven, med undtagelse af de oplysninger, der anmodes om ovenfor, skal gøre dette senest 15 dage efter offentliggørelsen af denne meddelelse i Den Europæiske Unions Tidende, medmindre andet er angivet.

Hvis det er nødvendigt at udtage en stikprøve, udtages de eksporterende producenter og importører ud fra den største repræsentative eksportmængde til Unionen, som med rimelighed kan undersøges inden for den tid, der er til rådighed. Alle kendte eksporterende producenter og importører, myndighederne i de pågældende lande og sammenslutninger af eksporterende producenter og importører vil blive orienteret af Kommissionen om, hvilke virksomheder der er blevet udvalgt til at indgå i stikprøven.

For at indhente de oplysninger, som Kommissionen anser for nødvendige til sin undersøgelse af de eksporterende producenter og importører, vil den sende spørgeskemaer til de eksporterende producenter og importører, der er udtaget til stikprøven, til alle kendte sammenslutninger af eksporterende producenter og importører.

Alle de eksporterende producenter og importører, der er blevet udtaget til at indgå i stikprøven, skal indsende et udfyldt spørgeskema senest 30 dage efter meddelelsen om stikprøveudtagningen.

4.4. Andre skriftlige bemærkninger

I henhold til bestemmelserne i denne meddelelse opfordres alle interesserede parter til at tilkendegive deres synspunkter, indgive oplysninger og fremlægge dokumentation herfor. Medmindre andet er angivet, skal disse oplysninger med tilhørende dokumentation være Kommissionen i hænde senest 30 dage efter datoen for offentliggørelsen af denne meddelelse i Den Europæiske Unions Tidende.

4.5. Mulighed for at blive hørt af Kommissionens undersøgelsestjenester

Alle interesserede parter kan anmode om at blive hørt af Kommissionens undersøgelsestjenester. Enhver anmodning om at blive hørt skal fremsættes skriftligt med angivelse af årsagerne til anmodningen. For så vidt angår høringer om spørgsmål vedrørende den indledende fase af undersøgelsen, skal anmodningen fremsættes senest 15 dage efter datoen for offentliggørelsen af denne meddelelse i Den Europæiske Unions Tidende. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

4.6. Vejledning om indgivelse af skriftlige bemærkninger og indsendelse af udfyldte spørgeskemaer og korrespondance

Oplysninger, der forelægges Kommissionen som led i handelsbeskyttelsesundersøgelser, må ikke være omfattet af ophavsret. Interesserede parter skal, inden de forelægger Kommissionen oplysninger og/eller data, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og dataene i en form, der gør det muligt for dem at udøve deres ret til forsvar.

Alle skriftlige bemærkninger, herunder de oplysninger, hvorom der anmodes i denne meddelelse, udfyldte spørgeskemaer og korrespondance fra interesserede parter, for hvilke der anmodes om fortrolig behandling, skal forsynes med påtegningen »Limited« (3). De parter, der indsender oplysninger i løbet af undersøgelsen, opfordres til at fremsætte begrundelser for at anmode om fortrolig behandling.

Interesserede parter, der indgiver oplysninger, der er forsynet med påtegningen »Limited«, anmodes om at indgive ikke-fortrolige sammendrag heraf, som forsynes med påtegningen »For inspection by interested parties«. Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold.

Hvis en part, der indsender fortrolige oplysninger, ikke kan give en god begrundelse for at anmode om fortrolig behandling eller undlader at indsende et ikke-fortroligt sammendrag heraf, der opfylder kravene til form og indhold, kan Kommissionen se bort fra disse oplysninger, medmindre det på et relevant grundlag og på tilfredsstillende måde kan godtgøres, at oplysningerne er korrekte.

Interesserede parter opfordres til at fremsætte deres bemærkninger og anmodninger pr. e-mail, herunder scannede fuldmagter og erklæringer, dog med undtagelse af omfattende besvarelser, der skal indleveres på en CD-rom eller DVD, der enten afleveres personligt eller sendes anbefalet. Ved brug af e-mail udtrykker de interesserede parter accept af de regler, der gælder for elektronisk kommunikation, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på Generaldirektoratet for Handels hjemmeside: http://trade.ec.europa.eu/doclib/docs/2011/juni/tradoc_148003.pdf. Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indsendelse af bemærkninger pr. e-mail.

Kommissionens postadresse:

Europa-Kommissionen Generaldirektoratet for Handel Direktorat H Kontor: CHAR 04/039 1049 Bruxelles/Brussel BELGIEN E-mailadresse: TRADE-SAFEGUARD-RICE@ec.europa.eu

5. Manglende samarbejdsvilje

Hvis en af de interesserede parter nægter at give adgang til nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes foreløbige eller endelige afgørelser, positive eller negative, på grundlag af de foreliggende faktiske oplysninger, jf. artikel 13 i delegeret forordning (EU) nr. 1083/2013.

Konstateres det, at en interesseret part har meddelt urigtige eller vildledende oplysninger, kan der ses bort fra disse oplysninger, og der kan gøres brug af de foreliggende faktiske oplysninger.

Indgives der ikke svar elektronisk, anses dette ikke for manglende samarbejdsvilje, forudsat at den interesserede part påviser, at indgivelse af svar på den ønskede måde ville indebære en urimelig ekstra byrde eller urimelige ekstra omkostninger. I givet fald skal den interesserede part omgående kontakte Kommissionen.

6. Høringskonsulent

De interesserede parter, som har givet sig til kende i overensstemmelse med artikel 11, stk. 2, i delegeret forordning (EU) nr. 1083/2013 kan også anmode høringskonsulenten om at gribe ind. Høringskonsulenten optræder som formidler mellem de interesserede parter og Kommissionens undersøgelsestjenester. Høringskonsulenten gennemgår anmodninger om aktindsigt, tvister med hensyn til oplysningernes fortrolighed, anmodninger om forlængelse af frister og anmodninger fra interesserede parter om at blive hørt. Høringskonsulenten kan arrangere en høring med en individuel interesseret part og mægle for at sikre, at de interesserede parters ret til at forsvare sig udøves fuldt ud.

En anmodning om en høring med høringskonsulenten skal indgives skriftligt og begrundes. For så vidt angår høringer om spørgsmål vedrørende den indledende fase af undersøgelsen, skal anmodningen fremsættes senest 15 dage efter datoen for offentliggørelsen af denne meddelelse i Den Europæiske Unions Tidende. Derefter skal en anmodning om at blive hørt fremsættes inden for de særlige frister, som Kommissionen fastsætter i sin kommunikation med parterne.

Høringskonsulenten vil også sørge for en høring med parterne, hvor der bliver lejlighed til at fremsætte andre synspunkter og fremføre modargumenter i spørgsmål vedrørende bl.a. importen og priserne, alvorlige vanskeligheder og årsagssammenhæng.

Hvis der gennemføres en mundtlig høring med høringskonsulenten, skal den relevante undersøgelsestjeneste i Kommissionen deltage.

Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels hjemmeside: http://ec.europa.eu/trade/trade-policy-and-you/contacts/hearing-officer.

7. Tidsplan for undersøgelsen

Undersøgelsen afsluttes senest 12 måneder efter datoen for offentliggørelsen af denne meddelelse i Den Europæiske Unions Tidende, jf. artikel 24, stk. 4, i GSP-forordningen.

8. Behandling af personoplysninger

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (4).

(1) Europa-Parlamentets og Rådets forordning (EU) nr. 978/2012 af 25. oktober 2012 om anvendelse af et arrangement med generelle toldpræferencer og om ophævelse af Rådets forordning (EF) nr. 732/2008 (EUT L 303 af 31.10.2012, s. 1).

(2) Kommissionens delegerede forordning (EU) nr. 1083/2013 af 28. august 2013 om regler for proceduren for midlertidig tilbagetrækning af toldpræferencer og vedtagelse af generelle beskyttelsesforanstaltninger i henhold til Europa-Parlamentets og Rådets forordning (EU) nr. 978/2012 om anvendelse af et arrangement med generelle toldpræferencer (EUT L 293 af 5.11.2013, s. 16).

(3) Et dokument med påtegningen »Limited« er et fortroligt dokument i henhold til artikel 38, stk. 4, i GSP-forordningen. Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(4) EFT L 8 af 12.1.2001, s. 1.